Podgorica, 30. mart 2018. god

Dragi čitaoče,

Ja sam ljubav. Neki me zovu i sreća. Putujem širom svijeta. Donosim vijesti. Nekada dobre, nekada loše, a ponekad nosim vijesti za koje samo dvije osobe znaju. Takve najviše volim.

Imam mnogo prijatelja, a svakim danom sve ih je više. Ne znam zašto, ali oni plavi, drski i bezobrazni ponekad zauzmu sva mjesta, pa u našem gradu ne ostane mjesta ni za jednu drugu boju. Volim kada sam svečano obučen, kad me namirišu i poljube. Tada mi savljaju najljepše maramice. Ja sam tada mnogo srećan jer dobijam svog druga. Njegovo ime je poštar. Znate, lijepo je imati dobrog druga. Ja mnogo vjerujem svom drugu i prepuštam se njegovim rukama sve do trenutka dok me ne preda onome kome ja pripadam. Eh, kako je divno putovati sa onima koji te vole. Ali, divan je osjećaj kad i ti voliš. Tada sve možeš. Ne volim kada se markica naljuti na mene, ali volim kada se pomirimo. E, to je pravo veselje. Drugari i ja smo ponekad nestašni, posebno kad nas u poštanskom sandučetu ima mnogo. Ali, ne zamjerite nam, mi volimo da se igramo. Igra je mnogo važna. Puno toga možete naučiti kroz igru. Naljutimo se brzo, a još brže oprostimo jedni drugima. Kako je slatko pomirenje. Kad bi to samo ljudi znali. Žao mi je što su zaboravili da su nekad bili djeca, pa ne umiju da se raduju malim stvarima. Kako se samo meni djeca obraduju. Oni su najiskreniji. Ponekad i zaplaču. Tada sam i ja tužan. Njihovu sreću ne smijemo da diramo. Djeca su ukras ove naše planete. Svijet je lijep, samo ako su oni srećni. Volio bih da se ljudi pobrinu oko toga da sve opet postane nevino i čisto. Ja želim da vjerujem u čuda, jer ona postoje. Želim da vjerujem da ćete učiniti da ponovo zavlada ljubav ovim svijetom.

Volim svoj život, radost i mir. Volite se i vi. Nemamo za sve stvari mnogo vremena. Eto to je moja poruka cijelom svijetu! Volite i radujte se.

S ljubavlju tvoje Pismo

1. pohvala

Neira Čikić

VI razred

JU OŠ „21. maj“ – Podgorica

mentorka: Veronika Rutović